Kuzmice (okres Trebišov)

Kuzmice (v minulosti Kužnice, ) sú obec na Slovensku v okrese Trebišov.

 Polohopis 
Obec Kuzmice ležia na východnom úpätí Slanských vrchov v južnej časti Podslanskej pahorkatiny, rozčlenenej potokom Roňava a jeho prítokmi. Odlesnená pahorkatina je pokrytá sprašovými uloženinami, východné svahy sú porastené listnatým lesom. Sú tu slané pramene. Nadmorská výška obce v jej strede je 156m, v jej chotári je 135 - 315 m.

 Dejiny 
Prvá písomná zmienka o obci Kuzmice sa datuje do roku 1270, kedy sa nazývala Kosma. V ďalšom historickom vývoji sa jej názov zmenil nasledovne: z roku 1327 je písomne doložený názov Kozmay, z roku 1427 Kozmafalwa, z roku 1773 Kuzmice, z roku 1920 Kuznice, z roku 1927 Kuzmice. Po maďarsky sa obec úradne nazývala Kozma.

Do konca 16. storočia patrila pod Abovskú, potom pod Zemplínsku župu.

Po roku 1881 bola obec administratívne začlenená pod Zemplínsku župu, pred rokom 1960 pod okres Trebišov, kraj Košice, po roku 1960 pod okres Trebišov, kraj Východoslovenský.

Obec sa spomína od roku 1270. Patrila rodine Kozmovcov a Tolvayovcov, neskoršie viacerým zemepánom. V roku 1715 mala 23 opustených a 9 obývaných domácností, v roku 1787 mala 60 domov a 583 obyvateľov, v roku 1828 mala 84 domov a 624 obyvateľov. V roku 1890-1900 sa mnohí vysťahovali. Zaoberali sa poľnohospodárstvom a tkaním. Za 1. ČSR sa zamestnanie obyvateľov nezmenilo. Boli tu stupy a 2 mlyny. V roku 1926 si roľníci násilne rozpalcelovali veľkostatkársku pôdu. V roku 1944 bola obec 4 týždne vo frontovom pásme a silne poškodená.

 Obyvateľstvo 
Počet obyvateľov k 31. decembru 2007 spolu 1660
muži 805
ženy 855

Obyvateľstvo spolu k roku 2001 - 1600
muži - počet  781
ženy - počet  819

Bývajúce obyv. podľa národností:

slovenská - 98,56 %
maďarská - 0,37 %
rómska - 0,32 %
česká - 0,13 %
ruská - 0,02 %

Bývajúce obyvateľstvo podľa náboženského vyznania: 

rímskokatolícke - 65,44 %
gréckokatolícke - 30,88 %
pravoslávne - 1,44 %
protestantské - 0,06 %
bez vyznania - 0,63 %
nezistené - 0,78 %

Domy spolu - 424

Trvale obývané domy spolu - 376

 Politika 
 Prvé povojnové voľby 
Prvé povojnové voľby sa konali 26. mája 1946 volilo 683 voličov.

Demokratická strana: 571 hlasov
Komunistická strana: 44 hlasov
Strana práce: 41 hlasov
Strana slobody: 25 hlasov

Neplatný volebný lístok bol jeden a jeden chýbal.

 Kultúra a zaujímavosti  

 Pamiatky 
 Rímskokatolícky kostol Najsvätejšieho Srdca Ježišovho, jednoloďová neogotická stavba s polygonálnym ukončením presbytéria a predstavanou vežou z rokov 1904-1905. Autormi stavby sú stavitelia Forgátch a Balog. Fasády kostola sú členené dekoratívnymi opornými piliermi a oknami s lomeným oblúkom. Korunná rímsa je vo forme vlysu z lomených oblúkov. Veža je ukončená trojuholníkovými štítmi a ihlancovou helmicou.
 Gréckokatolícky kostol Uspenia Presvätej Bohorodičky, jednoloďová neoklasicistická stavba so segmentovým ukončením presbytéria a predstavanou vežou z roku 1906. Fasády chrámu sú členené pilastrami a polkruhovo ukončenými oknami so šambránami. Veža je členená lizénami a ukončená korunnou rímsou s terčíkom a zvonovitou helmicou s laternou.

 Kniha Kuzmice 
V roku 2010 vydala firma Excel enterprise s. r. o. knihu Kuzmice.

 Hospodárstvo 
 Nerastné bohatstvo 
V južnej časti obce na mieste zvanom „Bila hlina“ sú veľké ložiská keramickej hliny - bentonitu. Zásoby sa odhadujú na 800 miliónov ton. Sú v priestore Michaľany - Lastovce - Kuzmice. Využívajú sa iba príležitostne.

Na viacerých miestach v chotári obce sú menšie ložiská tehliarskej hliny.

Na poliach v západnej časti chotára sa na jar a po väčších dažďoch nachádza množstvo úlomkov sopečného skla - obsidiánu.

Vo východnej časti, v priestore potoka Slaný jarok sú menšie ložiská soli ktoré boli využívané po vojne v čase núdze.

V roku 1996 pri výstavbe širokorozchodnej železnice navŕtali menší prameň termálnej vody v severovýchodnej časti chotára.

 Vesna 
Vesna bola predajňa textilu v Kuzmiciach. Ponúkala kusový, metrážny a bytový textil, obuv, konfekciu a galantériu. Predajňa zanikla v 90. rokoch.

 Referencie 

 Iné projekty 

 Externé odkazy 



Kategória:Obce okresu Trebišov